Carsten Hansen (S), 2002-05-13:
Ja, vi fik jo ikke, hvad vi håbede på.
Vi fik intet konkret fra beskæftigelsesministeren.
Venstre og støttepartiet De Konservative vil intet med arbejdsmiljøet.
Der var ikke en eneste konkret udmelding på, hvad man vil, ud over at arbejdsmiljøet skal tilbage til parterne. Det er skuffende, må jeg sige til ministeren, at stå her og høre om et så vigtigt område, hvor 55.000 mennesker om året kommer til skade på jobbet.
Hver gang der er 10.000, der går på arbejde, er der 190 mennesker, der kommer til skade.
Vi erkendte jo, at den indsats, vi satte i gang i 1993, udbyggede i 1996-97 og gjorde yderligere ved i 1999-2000, ikke var nok.
Derfor vedtog vi meget kraftige reguleringer på området, og vi var også nødt til at gå uden om parterne, for vi kunne ikke drive arbejdsgiverne med, men der var et flertal herinde, et progressivt flertal, der ville noget.
Jeg må bare sådan stille og roligt sige - jeg var inde på ministerens egen hjemmeside i dag - at BST er sat på hold, 1,5 million lønmodtagere kommer ikke med i BST-ordningen, hele den forebyggende indsats og de administrative bøder er stoppet, oven i købet får de 84, der er idømt en bøde, pengene tilbage igen.
Det svarer til, at vi bare vedtager nye regler for farten på motorvejene, og de, der har fået en bøde for at køre 120 km/t., skal nu have pengene tilbage.
Nu kommer det selvfølgelig an på, om partierne kan blive enige om det også internt.
Men det er da virkelig, virkelig grove løjer.
Lad mig så spørge her: Er Venstres partisekretariat imellem de 84, der har fået en bøde?
Det kunne da være interessant, om beskæftigelsesministeren med sin fortid kunne oplyse om det.
Det kunne da måske også give lidt presse
udeomkring om det
Arbejdsmiljøcertifikatet, brugerbetaling på det her område, hvor vi har 110.000 mennesker på sygedagpenge, afskaffer man.
Venstre går jo ellers ind for brugerbetaling ganske mange andre steder, på uddannelse til de kortuddannede, på folkeoplysning osv., men her, hvor vi snakker arbejdsmiljø, vil man ikke ramme arbejdsgiverne, nej, de skal have bedre fradragsregler, momsafløftning, og hvad ved jeg.
Det er ganske alvorlige sager, vi har med at gøre.
Når vi så vender os mod, hvad der sker ude i verden med Arbejdstilsynet, ja, så nedlægger man samtlige tilsynskredse.
Jylland skal serviceres af to tilsynskredse, Fyn skal slet ikke have nogen, de skal ringe til Vestsjælland, hvis det går galt, og de konsulenter, som ikke er fyret, for man fyrer 22 pct. af medarbejderstaben, forsvinder.
På Fyn er der næsten ikke konsulenter.
Jeg er her til morgen blevet præsenteret for et eksempel, hvor der er 11 sygemeldte på en mindre arbejdsplads, hvor Arbejdstilsynet ikke kom ud.
Jeg skal gerne konkretisere det over for ministeren og stille spørgsmålene.
Tilsynet har været der tidligere, men de har ikke personale til det.
Det er den situation, vi står i i dag med det, der sker her.
Man har overvejelser om at lukke et produktregister, som betyder, at også arbejdsgiverne sparer mange penge.
Hvis en pige bliver gravid, hvilket nogle af dem jo gør, så er det således, at der er visse ting, hun ikke må arbejde med.
Det bruger man Produktregistret til, og hvis der er en pludselig opstået allergi eller skade, så kan man også få vejledning i, hvad der sker på sådan et område, hvordan man skal helbrede, hvad skal man gøre.
En ledende arbejdsmiljømedicinforsker, det er Svend Lings fra Arbejdsmiljømedicinsk klinik på Fyn, har sagt, at der kommer lig på bordet, og beskæftigelsesministeren siger, at han ikke har taget et eneste skridt, der har forringet arbejdsmiljøet på de danske arbejdspladser.
Hvis man heroppe sådan længe nok kommer med sine påstande, ja, så er det da sådan, at nogle måske tror på det, men der er bare intet konkret i det. Jeg vil også sige til beskæftigelsesministeren, som jo er en af de centrale personer i regeringen, at man får også
et problem med arbejdsstyrken, for de initiativer, man har taget indtil videre, betyder, at man skal skære 15.000 flere arbejdspladser end det, den forrige regering skulle, med barselorlov osv., og nu henter man hele den forebyggende indsats.
Man skærer ned på BST, man skærer ned på Arbejdstilsynet, man lukker tilsynskredse, og derudover skærer man søreme også hele forskningsdelen.
Det med viden, det med indsats - der forsvinder en tredjedel af medarbejderne på AMI.
Vi ved, at der er to ting, der virker, når vi snakker arbejdsmiljø, dels en systematisk indsats, men sikkerhedsrepræsentanterne forsvinder ude på de små arbejdspladser, dels viden.
Vi har jo set, hvordan svenskerne har formået at nedbringe antallet af dødsulykker, fordi de forsker meget.
Vi kommer på niveau med lande som Portugal med arbejdsmiljøforskningen.
Det er da bedrøveligt.
Så siger ministeren heroppefra, at han ikke er kommet med et eneste forslag, der forringer arbejdsmiljøet.
Det er da vist det, man i politikersprog kalder en sandhed med modifikationer.
Havde jeg været ude på en arbejdsplads, havde jeg sagt noget andet.
Det er ganske grove løjer.
Så må jeg spørge: Er det nu, man fremsætter forslag?